**Toimintasuunnitelma 2017**

**Lastenneurologian hoitajat ry**

**Yhdistyksen tarkoituksena on**

* lastenneurologian potilaiden ja heidän perheidensä hyvinvoinnin edistäminen ja hoitotyön kehittäminen
* hoitajien lastenneurologian hoitotyön osaamisen kehittäminen
* lastenneurologian hoitotyön koulutuksen, johtamisen ja tutkimisen kehittäminen
* lastenneurologian hoitajien ammatillisen erikoistumiskoulutuksen edistäminen

**Tarkoituksensa toteuttamiseksi yhdistys voi**

* järjestää alan koulutus- ja tiedotustoimintaa sekä näihin liittyviä seminaareja, keskustelu- ja muita vastaavia tilaisuuksia sekä harjoittaa julkaisutoimintaa
* kehittää jäsenistönsä kansallista ja kansainvälistä verkostoitumista toimimalla yhteistyössä muiden vastaavien yhteisöjen kanssa
* tukea toiminnallisesti ja taloudellisesti alan tutkimuksia ja selvityksiä
* ottaa kantaa yhteiskunnallisiin kysymyksiin ja antaa asiantuntijalausuntoja
* harjoittaa muita vastaavanlaisia hoitajien ammatillista kehittymistä edistäviä toimenpiteitä

**Seuran tarkoituksen toteuttamiseksi vuonna 2017 esitetään seuraavat tavoitteet eri osa-alueille:**

**Yhdistyksen asiat**

**1. Hallituksen ja yhdistyksen kokoukset**

Yhdistyksen hallitus kokoontuu vuoden 2017 aikana 1-3 kertaa kasvotusten ja pitää sen lisäksi tarvittavan määrän virtuaalisia kokouksia joko sähköpostitse, puhelimitse tai jonkin virtuaalisen kokoustilan (esim. Lanen kotisivujen Työhuone, Skype tai Adobe Connect pro) kautta. Kasvotusten tapahtuvat kokoukset pyritään pitämään esimerkiksi koulutusten yhteydessä, joihin ainakin osa hallituksen jäsenistä olisi muutenkin tulossa*.* Lanen hallituksen ja yhdistyksen kokouksiin osallistumisesta johtuvat matkakulut korvataan jokaiselle hallituksen varsinaiselle ja varajäsenelle ensisijaisesti halvimman yleisen kulkuneuvon mukaan. Myös kohtuulliset ruokailukulut kokouksissa korvataan.

Yhdistyksen **kevätkokous Helsingissä 23.3.2017**. **Syyskokous** pidetään ennen vuoden 2017 marraskuun loppua. Syyskokouksen yhteydessä järjestetään yhdistyksen jäsenille koulutusta tai virkistystuokio.

**2. Tiedottaminen**

Yhdistyksen kotisivuilla tarjotaan tietoa ajankohtaisista lastenneurologian hoitotyöhön liittyvistä asioista. Kotisivuja päivitetään aktiivisesti, kuten tähänkin asti. Edelleen välitetään tietoa myös jäsenten sähköpostilistan avulla. Kannustetaan jäseniä ilmoittamaan Lanen asioista ja tapahtumista työpaikkojen ilmoitustauluilla. Lisäksi Lane tiedottaa yhdistyksen asioista Twitter-tilinsä kautta.

Jatketaan vuonna 2014 perustetun lehden toimittamista. Lehden tavoitteena on lisätä lastenneurologisten hoitajien konsultaatiota. Lehti julkaistaan sekä painettuna että internetissä pdf-versiona mutta jäseniä kannustetaan tulostamaan siitä kopio oman työpaikkansa kahvihuoneeseen ja/tai ilmoitustaululle. Lehti ilmestyy 1-2 kertaa vuodessa. Jäseniä kannustetaan osallistumaan lehden sisällön tuottamiseen ja toimituskunta voi auttaa tekstien kirjallisen tuotoksen teossa. Toimituskunta päättää lehden sisällöstä, mutta voi tarvittaessa konsultoida hallitusta niiden suhteen. Hallitus päättää asioista, jotka vaativat taloudellisia päätöksiä. Lehden ulkoasun suunnitteluun voidaan käyttää ulkopuolista osaajaa.

Yhdistyksestä ja sen toiminnasta tiedotetaan myös tarpeen ja mahdollisuuksien mukaan terveydenhuoltoalan organisaatioiden henkilöstölehdissä ja ammattilehdissä. Jäsenistöä kannustetaan kirjoittamaan ja osallistumaan tähän toimintaan. Lehden artikkelin kirjoittamisesta voidaan maksaa kirjoituspalkkio.

**3. Talous**

Yhdistyksen toiminta rahoitetaan jäsenmaksutuloilla, tapahtumien osallistumismaksuilla, koulutuspäivien sponsoreiden tuella ja kannatustuotteiden myynnillä. Tulot käytetään yhdistyksen toimintaan.

**Lastenneurologian potilaiden ja heidän perheidensä hyvinvoinnin ja hoitotyön edistäminen sekä hoitajien ammatillisen osaamisen kehittäminen**

Vuonna 2017 ei järjestetä Lanen koulutuspäiviä.

Aloitetaan 2018 järjestettävien koulutuspäivien suunnittelu. Koulutuspäivät järjestetään huhtikuussa 2018 Turussa.

Jäsenille tiedotetaan mahdollisuudesta jakaa omaa osaamistaan kirjoittamalla Sairaanhoitajan käsikirjaan ja Lanen omaan lehteen.

Muistutetaan jäseniä Lanen kotisivuille perustetun osaamisalueluettelon hyödyntämisestä. Luetteloon jäsenet voivat ilmoittaa osaamisalueitaan sekä etsiä tietoa henkilöistä, joita konsultoida hoitotyön ongelmissa. Lisätään Lanen verkkosivuille mahdollisuus liittyä verkostoon oman mielenkiinnon mukaan.

Yhdistyksen jäseniä kannustetaan organisoimaan tutustumiskäyntejä yhdistyksen jäsenille. Laitetaan lastenneurologisten yksikköjen yhteystietoja yhteyshenkilöineen näkyville yhdistyksen kotisivuille.

Jatketaan tutkimusklubin toimintaa, jossa tutustutaan yhdessä tieteellisiin julkaisuihin ja mielenkiintoisiin artikkeleihin. Tutkimusklubiin tulleet aiheet laitetaan Lanen sivuille luettavaksi ja määritellään aikataulu, johon mennessä asiaan on perehdytty. Tutkimusklubissa kommentoidaan ja reflektoidaan artikkeleita sekä pohditaan, miten niitä voisi hyödyntää omassa työssä. Kannustetaan eri paikkakuntia pitämään omia paikallisia tutkimusklubeja. Vuonna2017 Lane tarjoaa ensimmäisen tutkimusklubin pitämiseen vetäjän, materiaalin ja ohjeistuksen niille paikkakunnille, jossa ei ole vielä järjestänyt tutkimusklubia.

**Lastenneurologian hoitotyön koulutuksen, johtamisen ja tutkimisen kehittäminen**

Lanen osaamisalueluetteloa markkinoidaan esimerkiksi ammattikorkeakouluille, jotta he voivat halutessaan etsiä sitä kautta lastenneurologian hoitotyön opettajia.  Lane palkitsee vuosittain lastenneurologista hoitotyötä kehittävän teon. Lisäksi Lane jakaa yhden tai useamman apurahan lastenneurologisen hoitotyön tutkimiseen, kehittämiseen tai yhdistyksen jäsenen opintomatkaan.

**Lastenneurologian hoitajien ammatillisen erikoistumiskoulutuksen edistäminen**

Tätä tavoitetta ei pyritä vuoden 2017 aikana toteuttamaan.

**Yhteiskunnallinen vaikuttaminen**

Jatketaan yhteistyötä Vammaisperheiden monitoimikeskus Jaatinen ry:n kanssa, LOS-verkostossa (Lasten oikeuksien sopimus), Ensitieto-verkostossa, Epilepsialiiton, Neulaset ry:n sekä ja SLNY:n (Suomen Lastenneurologinen Yhdistys) kanssa.

Vaikuttaminen sosiaalisessa mediassa: Jäseniä kannustetaan osallistumaan keskusteluun sosiaalisessa mediassa. Puheenjohtaja jatkaa blogin kirjoittamista ja oman Twitter-tilinsä käyttämistä lastenneurologian hoitotyöhön liittyvien asioiden esiin tuomiseksi. Lisäksi pidetään yllä Lanen nimiin kesällä 2013 perustettua Twitter-tiliä, jonka pääidea on Lanen ja neurologisiin lapsiin liittyvien asioiden, erityisesti hoitotyön, tunnetuksi tekeminen jäsenkunnan ulkopuolellakin. Tällä toiminnalla yhdistys edistää tavoitteenaan olevaa lastenneurologian potilaiden ja heidän perheidensä hyvinvoinnin edistämistä ja ottaa kantaa yhteiskunnallisiin kysymyksiin sekä mahdollisesti lisää moniammatillista verkostoitumista.

Lanen Twitter-tili sisältää

- tiedotteita Lanen toiminnasta

- tiedon välittämistä esimerkiksi koulutuksista ja kirjallisuudesta

- kannanottoja vammaisten lasten asioihin ja hoitotyöhön

- keskustelun avauksia ajankohtaisista ja tärkeistä aiheista

Muita yhteiskunnallisen vaikuttamisen muotoja suunnitellaan vuoden aikana. Yhdistyksen jäsenten toivotaan tuovan hallitukselle tiedoksi, jos he huomaavat epäkohtia joihin yhdistyksen nimissä olisi tarpeen tarttua.